MARU NI A NTA DINGSHON POI
新房
Hpaudo Bok Tong
Htingchying nta langai go gap na myit yang, htingra tsom ai shong yu ton nna , yup mang bai maram yu ma ai, yupmang maram yu ai shaloi, yu ton ai htingra ko na ga ni hpe wa hta bumhkum yup chye nga ai ,bai nkau mi go htingra sa hkyen kau da nna ,shana na yupmang hpe maram yu ma ai, nta htingra lata ai ladat amyu grai lo nga ai re.Htingra shagring ton jang,hkra lado tam nna hpun kawa ngau ni la shajin ton ai hpang go, mali gaja ai bai tam la nhtom nta htingra bai htu shara bang wa sai, nta htingra htu ton nna ,mano manang ni hpe so shaga la nhtom ,htingchying nta go gap hpang wa sai,ndai ten hta nu num ni mung nta ding shon shang yang lu na malum tsahku ni dun shajin bang wa sai . Nta galo hkre wa ai hte rau grup grup yin yin na makyin jinghku ni hpe shana lara rai , nta ding shon shang poi galo hkyem bang wa sai.
Nta ding shon shang ai shani, shong nnan e mayu ni(La wa a gatsa ni) ko nna, nta dingsa wan mang ko na wan hpe shangu numjang mahtan ko shachyi lang rai nna ,mano manang lo lo hte nta nnan de htot shang wa ma ai . Nta nnan de htot sa wa ai shaloi, wan hpai ai wa go shong ko hkom ,hpang ko go ahkra , di hka-wan, ntsin nhtung, hkaili amyu myu, sumpu sumhtang, ndum ntang, sha-ngu magun lit hte not rai ai hta n-ga , htong bau supsheng hte rung nga in htot shang hkrat wa ma ai.
Nta nnan de htot shang wa ai shaloi, nta nnan ndo yang makau ko kumba jun nna ,u yi u la langai ngai lang nna ,maro no shong hpu kau ma ai . Matut nna htong hpai ai ni hte sha-ngu gun ai ni go , ndo yang ko htong yin yin nga ai ten hta ,nta madu wa a gatsa wa go ,nta nnan wan mang hta wan shong wa htot wut shachyi ton nna ,hkra bai shadun dat ,hkra ntsa ko di gaba shadun nna ntsin shadu ton ma ai ,rung rai hpe go dodap hte hkodap de wa gun shadun ton da nga ai. Ndai go ,dai shani ko nna nta nnan hta alum ala rai mayo htinggo de wa u ga ngu ai lachyum hpe madun dan nga ai. Matut nna ma-yu ni gun sa ai magyep tsahku hpe da-ma dingla nta madu tai nga ai ni hte du sa ai dodap myit su salang ni hpe hkungga bai jo ma ai , yong go gabu gara hte jom shaman lu ya nga ai.
Da-ma maga na hpunau ni go shat lit hte sa hkalum lom ma ai. Maru ni ma-yu ni ko nta ding shon sa yang ,htongbau ndum ai sha shat lit sha gun nna sa ai go htung re da. Bai ma-yu gumgai dingla yan go(nta madu num jan a ganu gawa) n-htu singgu(nnan) hpai nna nta ding shon sa hkalum lom ma ai .Anhte Wunpong myu sha ni go hkyenlu hkyensha lam hpe madung dat nna nga lai wa yu sai nga yang,maten daini du hkra galo lu galo sha lam hta n-gun atsam jo hkat ai n-htu hpe kumhpa jo hkat ai htunglai ni no matut hkrat wa nga ai.
Shani nta ding shon hta du sa hkalum lom ai mano manang shawa dotsa hpe malu masha shajin jo kau ngut ai hpang ,ninghkong jan mung gadang wa ai hte rau, htong bau nsen mung bai gara wa sai, htongka ka ai ni go nta nnan dodap,hkodap hta htongbau supseng hte rung nga shang ka gayin la nna ,ndo de ka pru mat wa ai hpang go ,do dap ko numla shaga na bai hkyem bang wa sai.
Numla shaga ai shaloi,do dap ko ba-lam(hkawon) hta la-nga hpo gatsing nyep ton nna,nbo shat shadu garai ton ai ntsa ko u di chyahkut zum 11shadun ton da nna,n-gu sing ko udi gatsing langai mi mung no mara shadun da nga ai,makau ko tsa yambu langai ,tsamai langai ,soi polong hte da labu ,nhpye n-ga ni du hkra ton ton ai hta lai nna, n-htu singgu langai mung no ton da nga ai,numla shaga ai wa go ta ko tsamai hte hkachyi langai lang ton nna shaga u ai .Numla shaga ai ten hta,nta masha ni yong go dodap makau hku dung shinggrup let madat mara rai nga ai .Numla shaga ai lachyum madung go, hpun kawa ngau la ai shaloi ,krung sinwa maling mala hkan dam nga ta ai nta madu wa a numla hpe shaga ya ai hta lai nna, num ni a matu go bum de hpun ngau wa garot ai hkan dam nga ta ai numla hpe shaga ya nga ai, bai nna, ma ni a matu go mare hkan chyai hkom yang ,gajong gaja rai dam mat ai numla hpe shaga ya nga ai.Nta madu ni a numla shaga ngut jang go , hpun ngau la garum ai mare masha ni a numla bai shaga ya nga ai.Bai nta ding shon shani numla shaga ai lachyum langai mi go,nta nnan de htot shang wa yang hpa mung hkum hkum tsup tsup rai ra ai majo, numla mung shingga de nmai ngam nga ta ai nga yang, numla shaga ai lam galo ai re nga ma ai .
Numla shaga ngut ai hte ,numla shaga ai wa go hkachyi hpe nbo shat ko gabai mara ton u ai.Shaloi ,nta madu jan go hkachyi hta gali la nna,nta madu wa go n-ga hta hpai la u ai,bai nhpye hpe go nta madu num jan bai hta hpye la u ai.Dai hpang nta madu yan go udi bo la nna,numla shaga ai wa hpe ya u ai ,numla shaga ai wa go udi hpe yu nna ,numla wa nwa bai maram yu nga ai,lama numla nlu shaga la ai rai yang,udi hta alam zon re mahkret hka hka nga ai da. Numla shaga ngut ai hpang, udi hpe bo ahkyep la nna, nbo shat hte makai la nna du sa ai mano manang ni hpe gam jo ma ai .
Matut nna go pyo dik ai ga-ji ji ten rai sai.Ga-ji hpe Maru ni go ji-go nga ma ai ,ga-ji woi ai wa hpe go ji-go byu ai wa nga nga ai . Ga-ji ji na shong e ,wa-ngan la yan langai go soi polong, bunghko ,da labu, laro ni moi sumli la nna num hking hking kau rai ,ga-ji ji na salang wa hpe marai mi pai hkra ta ko ahpum mahkai jum ton ya nna, ndo yang ko htongka ka let ga-ji woi ji shangun nga ai. Masha lo malo mung ta lahpum hte ta lahpum mahkai hkindun kau let ga-ji hkan nga ma ia. Ga-ji woi ai wa ga hkum mi tsun yang , ga-ji hkan ai ni mung je ngon mahku sho nna hkan ai nga yang ,marit ningtsing mi alu nga nga ai .
Nta ding shon shang ai ko ga-ji ji ai lachyum go, nta galo ai lam hpe npot ko nna ndung hkren shakon kungdon tsun ai rai nga ai . Nta madu ni tsa dun bang wa ai ko nna, shawa dotsa hpe so la nna hpun kawa ngau wa la ,nta htingra htu shara ,ngau shado hpe gara hku jun, share lapa hpe gara hku re pa na ni du hkra tsun ai hta lai nna , sha-ngu hpe gara hku galup na ni hpe mung azin ayang tsun jahkum nga ai .Maru ni go nta galo yang waloi hpe yu nna galo rong ai re nga ai maumui nga nga ai, bai ,shangu galup ai hkrang mung u myin sumhpa ko yu la nna galo ai re nga ,daini na kagam nta raitim , u mun hkrang hte gade nshai nga ai . Ga-ji ga hku nna nta galo ai lam hpe tsun ngut jang, nta na sut hpe bai shaman ya nga ai. Waloi langai sha raitim ,wulong hpring hkra mayat wa u ga ngu ,u wa hkai pyek ni mung ndo yang tup hkra gasu jong u ga ngu shaman ya nga ai.
Maru ni nta ding shon shang yang , ga-ji ji ai go ahkyak dik ai htunghking langai rai nga ai.Shingrai ,shanhte go nta nnan hpe jom gabu hkalum ai nga nna , ga-ji ji let nhtoi le le shawa dotsa hte jom pyo chyai chye ma ai .
JINGHPO LAIKA
Jahtum na htoi kabrim Nobei Ai kumhpa
SHACHYE SHAGA HTE DAW ANG AI LAM
MANAU SHAGOP OHRA RA
MARU NI A NTA DINGSHON POI
Shiga masa
Sumla shiga
图片新闻
Hka-shang gat mare ko sot ai tsi mawan hking rai n lang na matu hko shabra bugli galo ma ai
“拒绝假冒伪劣医疗器械” 科普
Nshon ginwang ni ma shingtai ni jom de ai dinghku hkan jep na bungli hprai ma ai
陇川县部署单独夫妇信息核查工作
Shiga gadun
短讯
Yinnan hkaimu jong na hpaji ninghkring ni anhte mungdo ko wa jep yu hkom ma ai
云南农业大学专家组到我州考察
Sumla shiga
图片新闻
kac_Latn zho_Hant afr_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn slv_Latn kac_Latn hau_Latn kac_Latn zho_Hans kac_Latn zho_Hans kac_Latn zho_Hant kac_Latn zho_Hans kac_Latn zho_Hans kac_Latn zho_Hans